હું વલીભાઈ મુસા, પણ મારા પ્રાથમિક શિક્ષણ સમયથી જ તે વખતના મારા સહાધ્યાયીઓ અને વર્તમાનમાં પણ મારા ખાસ મિત્રવર્તુળ પૂરતો સીમિત ‘વિલિયમ’ એવા હૂલામણા ઉપનામથી ઓળખાઉં છું. બ્લોગજગતમાં પદાર્પણ કર્યા પછી, અને એમાંય ખાસ કરીને ‘હાસ્ય દરબાર’ બ્લોગ સાથે જોડાયા બાદ, મિત્રો તરફથી ‘વલીદા’ કે ‘વલદા’નું ગુજરાતીમાં Pat Name (લાડલું નામ) મળ્યું. આમ આ બ્લોગના નામકરણ સાથે મેં ‘વલદા’ સંબોધનને જોડી દીધું છે. મારું વતન કાણોદર, બનાસકાંઠા જિલ્લો, ગુજરાત રાજ્ય, ભારત છે. એક સમયે કાણોદર પોતાના કાપડ ઉદ્યોગ માટે બનાસકાંઠા જિલ્લાના માન્ચેસ્ટર તરીકે ઓળખાતું હતું.